text: Nødherberg for hjemløse åbner vinteren over
  15 november 2016 kl. 21.44
  Den Blå Oase nødherberg åbnede tirsdag i Aabenraa, så hjemløse har et sted at sove i kulden. 
  Nu behøver de hjemløse i Aabenraa og omegn ikke gå og fryse eller sulte ude i novemberkulden. For tirsdag åbnede Den Blå Oase nødherberg for vinteren på Sønderport 49 i Aabenraa.  
  Her forvandler personalet på værestedet mødelokalerne på anden sal til nødherberg, så hjemløse eller andre, der akut mangler et sted at sove, kan få nattely og aftensmad.
  - Vi skriver op, hvor mange sengeliggere vi har, og der er en hel klar stigning. I år tror jeg, det bliver en stor stigning, forklarer Hanne Kristensen, der er leder af Den Blå Oase i Aabenraa.
  Nødherberget har plads til otte personer fordelt i tre soverum, og der er også køkken og stue, så de overnattende kan snakke med hinanden og de frivillige. Om morgenen kan de overnattende spise gratis morgenmad.
  Nødherberget har åbent alle ugens syv nætter.
  Du kan her se, hvordan det så ud, da TV SYD tirsdag aften besøgte nødherberget:
  
  